Der er et sted i Frankfurt, hvorfra venstreorienterede tanker breder sig til resten af verden. Det, man tænker og skriver på Socialforskningsinstituttet i Frankfurt i dag, bliver slogans for globale aktivister og pensum for venstreorienterede intellektuelle i morgen.

Skolen kaldes Frankfurterskolen, og den har gennem snart 100 år tænkt og gentænkt kritikken af kapitalismen. Intellektuelle stjerner som Adorno, Marcuse og Jürgen Habermas er alle voksne børn af Frankfurterskolen.

Den nuværende leder af skolen er filosoffen Axel Honneth, som er blevet en venstreorienteret verdensstjernefilosof. Han underviser i USA, hans bøger bliver oversat til alle sprog, og hans tanker om anerkendelse har bredt sig så meget, at også danske skolelærere, pædagoger og sygeplejersker kræver anerkendelse efter Honneths skabelon.